Denzel Curry

**Denzel Rae Don Curry** (født 1995) er en amerikansk rapper og låtskriver. Hans debutalbum *Nostalgic 64* kom ut i september 2013 mens han gikk på videregående. Per 2024 har han gitt ut de 4 studioalbumene *Imperial* (2016), *Ta13oo* (2018), *Zuu* (2019) og *Melt My Eyez See Your Future* (2022). Han har også gitt ut 3 EP-er; *32 Zel/Planet Shrooms* i 2015, *13* i 2017 og *Unlocked* (et samarbeidsprosjekt med Kenny Beats) i 2020.

## Tidlig liv
Curry ble født den 16. februar 1995 i Miami Gardens i Florida. Han begynte å rappe allerede i sjette klasse, og han tilbrakte mye tid på lokale ungdomshus hvor han utfordra andre til *rap battles*. Han begynte å lage sitt første album, *Nostalgic 64*, mens han gikk på Miami Carol City Senior High School. I et intervju med *The Breakfast Club* fra 2018, oppgir Curry at han ble utsatt for overgrep av en eldre mann i barndommen.

## Karriere

### 2011-2012: Begynnelsen
Den 24. september 2011 ga Curry ut sin første mixtape kalt *King Remembered Underground Tape 1991-1995*. Hele prosjektet ble senere inkludert på siden til SpaceGhostPurrp, noe som førte til starten på Currys hiphop-karriere. Etter utgivelsen av mixtapen, ble Curry et medlem av SpaceGhostPurrps hiphopkollektiv kalt Raider Klan.

I 2012 ga han ut sin andre mixtape, *King of the Mischievous South Vol.1 Underground Tape 1996*, som mottok oppmerksomhet fra Earl Sweatshirt og andre medlemmer av Odd Future.

Samme år ga han ut sin tredje mixtape, *Strictly for My R.V.I.D.X.R.Z.*, som ble gitt ut etter dødsfallet til Trayvon Martin, som gikk på samme videregående skole som Curry. Rappingen og navnet på mixtapen var sterkt inspirert av Tupac Shakur.

### 2013-2014: ''Nostalgic 64''
Raider Klan-kollektivet ble oppløst, noe som førte til at Curry for fullt startet på sin egen solokarriere. Han ga ut sitt første album kalt *Nostalgic 64* den 3. september 2013. Albumet hadde en mengde gjesteopptredener fra blant annet JK the Rapper, Lil Ugly Mane, Mike G og Robb Bank$. Curry har sagt at han var inspirert av OutKasts LP *Aquemini*, og at han designet albumcoveret til Nostalgic 64 mens han hørte på LP-en. 

### 2015-2016: ''32 Zel/Planet Shrooms'' og ''Imperial''
Curry ga ut sin første EP, kalt *32 Zel/Planet Shrooms*, den 9. juni 2015. EP-en inneholdt hans første store gjennombrudd; singelen «Ultimate». Sangen gikk viral og ble blant annet brukt som bakgrunnsmusikk for videoer av flaskeflipping, som var en trend på den tiden. Hans neste utgivelse etter denne suksessen var singelen «Flying Nimbus» i 2016.

Hans andre studioalbum, kalt *Imperial*, kom ut 9. mars 2016. En deluxe-versjon kom senere ut på Spotify den 14. oktober 2016.

I juni 2016 dukka Curry opp i magasinet *XXL* som del av deres «freshman class» for 2016; en tradisjon der de viser frem årets største gjennombrudd innen hiphop. Som del av dette, opptrådte han i en musikkvideo sammen med de andre gjennombruddene Lil Uzi Vert, Lil Yachty, 21 Savage og Kodak Black.

### 2017-2018: ''13'' og ''Ta13oo''
Den 13. mai 2017 publiserte Curry en låt kalt «Hate Government [demo]» på SoundCloud. I de følgende ukene kom det også demoer for to låter kalt «Equalizer» og «Zeltron 6 Billion». Etter disse utgivelsene, samt en rekke kryptiske innlegg på sosiale medier (hvor han spiller et alter ego kalt Zeltron), ga han ut EP-en*13* den 25. juni 2017.

Helt siden han begynte å gi ut låter fra *13*, hadde Curry nevnt hans tredje studioalbum *Ta13oo* ved flere anledninger. *13* var ment som en forsmak på *Ta13oo*, men ingen utgivelsesdato for albumet var kjent enda. Den 28. februar 2018 dukket han opp på låten «Kristi» av ASAP Ferg. Ferg og Curry la så ut på en turné sammen.

Curry ga ut den første singelen fra *Ta13oo*, kalt «Sumo», den 2. april 2018. 4. mai kom singelen «Percs». «Clout Cobain» ble så utgitt 13. juli sammen med en offentliggjøring av utgivelsesdatoene til *Ta13oo*, som skulle komme ut i 3 faser. Den første fasen, *Light*, kom ut 25. juli 2018, etterfulgt av *Gray* den 26. juli, og til slutt *Dark* den 27. juli.

### 2019-2021: ''Zuu'', ''13lood In + 13lood Out'', og ''Unlocked''
5. mai 2019 ga Curry ut låten «Ricky», som var hans første singel siden utgivelsen av *Ta13oo*. Sangen har fått navn etter Currys far, som innholdet i den også er inspirert av. Den 22. mai kom singelen «Speedboat», og Currys fjerde studioalbum *Zuu* sin utgivelsesdato ble satt til 31. mai 2019.

Curry gjorde sin første TV-opptreden den 15. juli 2019 på *The Tonight Show Starring Jimmy Fallon*, hvor han spilte en medley av låtene «Ricky» og «Wish» fra det nye albumet *Zuu*.

Den 6. januar 2020 ga Curry ut et prosjekt kalt *13lood 1n + 13lood Out*. Prosjektet hadde gjesteopptredener fra rappere som Ghostemane, Xavier Wulf, ZillaKami og AK fra The Underachievers. Prosjektet ble kunngjort i november 2018.

7. februar 2020 kom EP-en *Unlocked*, som er et samarbeidsprosjekt mellom Curry og Kenny Beats. EP-en ble utgitt sammen med en animert kortfilm. I August 2020 gjorde Curry en gjesteopptreden på låten «Lemonade» av Yungblud på lydsporet til spillet *Madden NFL 21*.

## Diskografi

#### Studioalbum

* *Nostalgic 64* (2013)
* *Imperial* (2016)
* *Ta13oo* (2018)
* *Zuu* (2019)
* *Melt My Eyez See Your Future* (2022)
* *King of the Mischievous South* (2024)

## Referanser


## Eksterne lenker
*
*